Armata ucraineană a reuşit să limiteze înaintarea trupelor ruse pe noul sector de front deschis de Rusia în regiunea nord-estică Harkov, însă armata rusă progresează în regiunea estică Doneţk, unde ameninţă oraşul Pokrovsk, în timp ce comisarul rus pentru drepturile omului a pus pe seama Kievului suspendarea schimburilor de prizonieri între cele două tabere, transmite EFE.
Forţele ruse din Harkov au trecut la "apărare activă" în zona din proximitatea capitalei regionale omonime, în apropierea satului Lipţi, şi au pierdut unele poziţii în oraşul Vovceansk, unde continuă luptele de stradă, scrie analistul militar ucrainean Kostiantin Maşoveţ pentru grupul "Rezistenţa Informativă".
"Situaţia în oblastul Harkov este stabilă. Ruşii nu pot trece de poziţiile noastre", a declarat la rândul său din regiunea atacată Oles Maliarevici, sub-comandant al batalionului de drone de asalt "Ahile" al armatei ucrainene. Potrivit acestuia, există concentrări de trupe ruse de cealaltă parte a graniţei, pe teritoriul Rusiei, dar artileria ucraineană nu are o rază de acţiune suficientă pentru a le lovi, iar dronele ucrainene sunt doborâte de antiaeriana rusă, potrivit EFE.
Şi analistul militar ucrainean citat mai sus confirmă că Rusia acumulează forţe în zonă pentru a încerca să înainteze, dar oraşul Harkov cel puţin deocamdată nu este ameninţat. "Inamicul nu a renunţat la planurile sale. Până acum ne-a testat apărarea. Ne-au costat multe eforturi să-l oprim", afirmă la rândul său sub-comandantul Brigăzii a 3-a de Asalt ucrainene, Maksim Jorin.
În schimb, în provincia estică Doneţk, zona dintre oraşul Pokrovsk, aflat sub control ucrainean, şi oraşul Avdiivka, ocupat de armata rusă, continuă să fie sectorul de front unde se dau luptele cele mai intense. Armata ucraineană admite înaintări ale trupelor ruse acolo, vorbind despre un "succes parţial" al acestora şi despre "măsuri de stabilizare" întreprinse de trupele Kievului.
Şi canalul de Telegram "DeepState", apropiat armatei ucrainene, scrie despre înaintări limitate ale trupelor ruse în acea zonă din Doneţk, precum şi în apropierea oraşului Ceasov Iar. Totuşi, în loc să-şi dezvolte înaintarea anterioară din direcţia localităţii ocupate Oceretîne, trupele ruse au preferat să-şi consolideze câştigurile prin întărirea flancurilor.
Localităţile Pokrovsk şi Toreţk sunt probabil următoarele obiective ale Rusiei, dar bariere naturale formate din canale şi râuri le-ar putea îngreuna înaintarea.
Potrivit unui expert militar ucrainean, Oleksandr Kovalenko, trupele ucrainene trebuie să contracareze ameninţarea crescândă reprezentată de bombele aeriene ghidate şi de micile drone explozive, trupele ruse lansând zilnic circa 250 de astfel de drone, faţă de aproximativ 150 la începutul anului, iar numărul bombelor glisante cu mare putere distructivă lansate de bombardierele ruseşti Sukhoi SU-34 a ajuns la peste 3.500 în perioada scursă din iunie anul trecut, conform EFE.
Într-un interviu publicat marţi de Reuters, ministrul ucrainean al apărării, Rustem Umerov, a afirmat că Ucraina va primi "foarte curând" primele avioane de vânătoare F-16, dar aproximativ jumătate din ajutorul militar occidental de care are mare nevoie soseşte cu întârziere şi a estimat că Rusia se pregăteşte să deschidă încă un front în nordul Ucrainei, în regiunea Sumî.
Pe de altă parte, comisarul rus pentru drepturile omului, Tatiana Moskalova, a acuzat miercuri Ucraina pentru suspendarea schimburilor de prizonieri, ca urmare a "noilor condiţii născocite de Kiev", fără a le preciza.
Ultimul schimb de prizonieri de război între Rusia şi Ucraina a fost în februarie. Totuşi, potrivit responsabilei ruse, oficiali din cele două ţări continuă să viziteze prizonierii deţinuţi de cealaltă tabără pentru a monitoriza respectarea drepturilor acestora, mai scrie EFE.